— Паважаныя жыхары і госці Мядзельшчыны! Гэта сапраўды ўсенароднае свята займае асаблівае месца ў гісторыі нашай дзяржавы, у сэрцах усіх пакаленняў грамадзян Беларусі. У ім разам зліліся пачуцці гонару і радасці, смутку і несціханага болю страт. Памяць пра велічны подзвіг удзельнікаў Вялікай Айчыннай вайны і працаўнікоў тылу заўсёды будзе аб’ядноўваць нас, служыць крыніцай маральнай сілы і патрыятызму. Фашысцкія войскі прайшлі па Беларусі, пакінуўшы тысячы спаленых вёсак і гарадоў, сотні тысяч брацкіх магіл, дзе пахаваны невядомыя героі, няўцешных у сваім горы сірот, удоў, матуль. 1195 нашых землякоў не вярнуліся з палёў бітваў. Не пашкадавала вайна і мірнае насельніцтва. За час нямецкай акупацыі фашысты расстралялі і спалілі 3846 жыхароў раёна, вывезлі ў Германію больш за тры тысячы чалавек, ператварылі ў попел 53 вёскі. Мы нізка схіляем галовы перад веліччу і подзвігам усіх, хто аддаў жыццё ў імя выратавання нашай Радзімы. У радах Чырвонай Арміі на франтах Вялікай Айчыннай змагаліся паўтара мільёна ўраджэнцаў Беларусі. Уся наша зямля стала адзіным рубяжом абароны. Толькі на тэрыторыі Мядзельшчыны дзейнічала пяць партызанскіх брыгад, у радах якіх змагаліся такія вядомыя людзі, як Пётр Машэраў, Фёдар Маркаў, Алег Бычак, Ганна Маслоўская, Аляксандр Азончык. За мужнасць і гераізм, праяўленыя ў тыле ворага, усе яны ўдастоены высокага звання “Герой Савецкага Саюза”.